ஐ.மு.கூட்டணியின் பத்தாண்டுகால ஆட்சியில் டீசல் விலைகள்அநேகமாக மும்மடங்கு என்ற அளவுக்கு உயர்ந்துள்ளன. 2004 ஜனவரியில் ரூ 20 ஆக இருந்த டீசல் விலை (டெல்லி நிலவரம்) 2013 டிசம்பரில் ரூ 55 ஆக அதிகரித்துள்ளது. பெட்ரோல் விலையும்கூட இருமடங்கு அதிகரித்துள்ளது. 2004 ஜீனில் ரூ 35 ஆக இருந்த பெட்ரோல் விலை (டெல்லி நிலவரம்) 2013 டிசம்பரில் ரூ 70 ஆக அதிகரித்துள்ளது. உலக அளவில் ஏற்பட்ட விலைவாசி உயர்வே இந்த உயரிய விலைகளுக்குக் காரணம் என்ற மாயத் தோற்றத்தை ஏற்படுத்த அரசாங்கம் முயற்சித்தது. ஆண்டுக்கு ஆண்டு அதிகரிக்கப்பட்ட சுங்க வரிகள், வாட் வரி, கலால் வரி பல்வேறு மத்திய, மாநில வரிகள் மூலம் பெட்ரோலின் அடிப்படை விலை 40 முதல் 66 சதமும், இதே காரணத்தினால் டீசலின் அடிப்படை விலை 20 முதல் 30 சதம் வரையிலும் அதிகரிக்கப்பட்டது என்ற உண்மை மூடிமறைக்கப்பட்டுள்ளது.